**KPD beretning, generalforsamling 2021**

1. **KPD, trivselsudvalg og klubmøde**

Det forløbne år har for KPD naturligvis været meget præget af corona-nedlukningen. Vi har afholdt i alt 3 zoommøder d 16.12.20, 11.1.21, 6.4.21 samt et fysisk møde d 9.9.21 ifm. vores afholdelse af SI klubmøde i Spektrum.

Som følge af corona-situationen besluttede vi at starte et trivselsudvalg, hvis formål var at:

* Styrke sammenholdet i klubben
* Medlemspleje
* Trivsel i klubben under corona-nedlukning
* Fastholde/udvide klubbens medlemsantal

Dette formål iværksatte vi ved flg. initiativer:

* Gåture i naturen omkring Odder og Aarhus Kommune, hvor deltagerne bor
* Events som fælles kagespisning hver for sig – herunder udbringning af goodiebags til alle medlemmer
* Fejring af klubbens fødselsdag 12. marts fælles, hver for sig og med bobler
* Afholde 14 dags/midtvejs zoommøder for klubmedlemmerne, hvor den centrale dagsorden er ”hvordan har du det/hvad får du tiden til at gå med/”.
* I samarbejde med præsidenten sikre plads på dagsordenen til at alle deltagere kan komme til orde på de virtuelle klubmøder.

På klubmødet d 9.9.21 havde KPD inviteret Berit Sanne Andersen fra Etisk Råd til at holde oplæg. Ved det efterfølgende klubmøde var der således stemning for at fortsætte trivselsudvalgets arbejde med fx gåture, som Jette B. gerne stiller sig til rådighed for som tovholder. Også andre aktiviteter så som vinterbadning og kulturelle aktiviteter er mulige opgaver for udvalget ligesom udvalget kunne sørge for at klubben er opmærksom på medlemmers mærkedage mm.

På generalforsamlingen fremsætter KPD forslag til formål og indhold for et fremadrettet Trivselsudvalg i mere ’normale’ tider. Se vedhæftede forslag.

1. **KPD og regionalmøder**

KPD bliver 2 gange om året indkaldt til inspirationsmøder sammen med region 2 ’s øvrige klubber.

Det første møde var i Silkeborg d 20.9.21 samtidig med at Extension holder møde i samme regi, hvilket gør det muligt at holde fællesmøde, hvor der er sammenfaldende punkter på dagsordenen. Mette T. deltager som oplægsholder ifm Extension. Mødets hovedtemaer er: strategimål, Cisu (Civilsamfund i Udvikling) samt fælles drøftelser af udviklingsmuligheder i klubberne.

Fokus på mødet var især:

* Opgaver for KPD/KAPD: udvikling og gennemførelse af projekter, der skaber varige forbedringer af kvinder og pigers muligheder i livet.
* Udvikling af klubkulturen, herunder trivsel og engagement.
* Hvordan arbejder soroptimistklubber med projekter? (Her er det vigtigt at skelne mellem moneymaking, aktiviteter og projekter)

Desuden blev der præsenteret en liste over Soroptimistenes officielle repræsentation på verdensplan:

* FN’s Økonomiske og Sociale Råd
* FN’s Kvindekommission
* Europarådet
* OSCE (sikkerhed og samarbejde -The Organization for Security and Co-operation in Europe)
* Europæiske Kvinders Lobby

Regionalmøde i region 2 bliver afholdt af SI Skjern-Tarm i Tarm d 30.10.21. Tilmelding sker klubvist senest d 15.10. Oplæg ved sognepræst Torill Kristensen om ”Skyld og skam” samt oplæg fra museumsinspektør Mette Bjerrum Jensen om Tirpitz. Mødet giver også plads til erfaringsudvekslinger klubberne imellem samt inspiration til moneymaking, events mv.

1. **Fokusrapport fra SI Odder til SI Danmark**

KPD SI Odder har udarbejdet fokusrapport med flg. hovedpunkter:

* Empowerment and Repatriation of Witch Accused Women (Hekselejre I Nordghana). Projektet understøtter at kvinderne kan vende hjem til deres landsbyer efter at de har været i beskyttede camps.
* Samarbejde med Børnehuset Vennelund, Odder Kommune og Soroptimist International. Der gives et træningstilbud vedr. børnefysioterapi og sansemotorik for psykisk og fysisk hæmmede børn. Der tilbydes svømmetræning for børn med nedsat funktionsevne.
* Støtte til Reden i Århus, som retter sig mod psykisk- og voldsramte kvinder, der ved ophold på Reden får støtte til at komme videre i livet.
* Nanu–projektet er støtte til sårbare grønlandske familier og deres børn med bl.a. hjælp til vintertøj, støvler mad og andet som familierne måtte have brug for.
1. **Soroptimist International Danmark**

Se: <https://www.soroptimist-danmark.dk/projekter/>, hvor der findes en oversigt over de typer projekter, som Soroptimisterne indgår i på 4 niveauer:

1. Union
2. SI og SIE projekter
3. Regionale
4. Projekter i samarbejde med andre

SI’s verdenspræsident Sharon Fischer har introduceret “The Road to Equality” som det overordnede projekt. Der skal være fokus på både Action og Advocacy om emner, der påvirker kvinder og piger, såsom børneægteskaber, kønslig lemlæstelse af kvinder, vold i hjemmet, ældre kvinders rettigheder, migration og menneskehandel.

SI Danmark samarbejder med rumænske soroptimister om projektet ”Teenagemødre i Rumænien”, hvor skolepiger modtager oplysning om deres rettigheder og om prævention. Vanskeligt stillede teenagemødre modtager derudover konkret hjælp og støtte, så de kan fortsætte deres skolegang. Danske soroptimister har også et samarbejde med soroptimister i Addis Ababa, Etiopien, om et projekt, der støtter pigers skolegang og videreuddannelse lokalt.

1. **SIE (Soroptimist International Europe)**

SI Odder har indsendt en nomination af Mette Tobiassen til SIE der i forbindelse med SI’s 100 års fødselsdag i 2021 vil hylde 100 Soroptimister, der efter medlemmernes mening fortjener en særlig anerkendelse.

SIE har valgt Bettina Scholl Sabbatini fra Luxemborg, som modtager en sum penge, som doneres til et projekt, hun selv udvælger. Desuden bliver hun inviteret til fejring i Krakow med alt betalt, får et certifikat og en skulptur.

1. **SI’s (Soroptimist International) 100 år fødselsdag d 1.10.21:**

Se: <https://soroptimistinternational.org>

7.10.21

På KPD’s vegne,

Susanne Th. Jensen